CELEX: 62015CN0677
Language: mt
Date: 2015-12-16 00:00:00
Title: Kawża C-677/15 P: Appell ippreżentat fis-16 ta’ Diċembru 2015 mill-Uffiċċju għall-Armonizzazzjoni fis-Suq Intern (Trade marks u Disinni) (UASI) mis-sentenza mogħtija mill-Qorti Ġenerali (Ir-Raba’ Awla) fis-7 ta’ Ottubru 2015 fil-Kawża T-299/11, European Dynamics Luxembourg SA, Evropaïki Dynamiki – Proigmena Systimata Tilepikoinonion Pliroforikis kai Tilematikis AE, European Dynamics Belgium SA v L-Uffiċċju għall-Armonizzazzjoni fis-Suq Intern (Trade marks u Disinni)

7.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 90/8
            
         Appell ippreżentat fis-16 ta’ Diċembru 2015 mill-Uffiċċju għall-Armonizzazzjoni fis-Suq Intern (Trade marks u Disinni) (UASI) mis-sentenza mogħtija mill-Qorti Ġenerali (Ir-Raba’ Awla) fis-7 ta’ Ottubru 2015 fil-Kawża T-299/11, European Dynamics Luxembourg SA, Evropaïki Dynamiki – Proigmena Systimata Tilepikoinonion Pliroforikis kai Tilematikis AE, European Dynamics Belgium SA v L-Uffiċċju għall-Armonizzazzjoni fis-Suq Intern (Trade marks u Disinni)
   (Kawża C-677/15 P)
   (2016/C 090/12)
   Lingwa tal-kawża: l-Ingliż
   
      Partijiet
   
   
      Appellant: L-Uffiċċju għall-Armonizzazzjoni fis-Suq Intern (Trade marks u Disinni) (UASI) (rappreżentanti: N. Bambara, P. Wytinck, B. Hoorelbeke, avukati)
   
      Parti oħra fil-proċedura: European Dynamics Luxembourg SA, Evropaïki Dynamiki – Proigmena Systimata Tilepikoinonion Pliroforikis kai Tilematikis AE, European Dynamics Belgium SA
   
      Talbiet
   
   L-appellant isostni li l-Qorti tal-Ġustizzja għandha:
   
               —
            
            
               Preliminarjament
               
                           —
                        
                        
                           tannulla s-sentenza appellata tal-Qorti Ġenerali sa fejn tikkonstata li d-deċiżjoni ta’ għoti hija vvizzjata b’varji sitwazzjonijiet ta’ aġir sostantiv illegali, inkluż ksur tal-prinċipji ta’ opportunitajiet ugwali u trasparenza, żbalji manifesti ta’ evalwazzjoni u diversi nuqqasijiet ta’ motivazzjoni (punt 1 tad-dispożittiv tas-sentenza appellata), u sa fejn tordna lill-Unjoni Ewropea tħallas id-danni lil European Dynamics Luxembourg għat-telf ta’ opportunità li tingħata l-kuntratt qafas (punt 2 tad-dispożittiv tas-sentenza appellata),
                        
                     
                           —
                        
                        
                           tiċħad it-talba għall-annullament tad-deċiżjoni ta’ għoti kkontestata u t-talba għad-danni kif imressqa mir-rikorrenti fl-ewwel istanza;
                        
                     
         
               —
            
            
               Sussidjarjament, tannulla s-sentenza appellata tal-Qorti Ġenerali sa fejn tikkonstata li d-deċiżjoni ta’ għoti hija vvizzjata b’varji sitwazzjonijiet ta’ aġir sostantiv illegali, inkluż ksur tal-prinċipji ta’ opportunitajiet ugwali u trasparenza, żbalji manifesti ta’ evalwazzjoni u diversi nuqqasijiet ta’ motivazzjoni, u sa fejn tordna lill-Unjoni Ewropea tħallas id-danni lil European Dynamics Luxembourg għat-telf ta’ opportunità li tingħata l-kuntratt qafas, u tibgħat il-kawża lura lill-Qorti Ġenerali;
            
         
               —
            
            
               Ulterjorment sussidjarjament, tannulla s-sentenza appellata tal-Qorti Ġenerali sa fejn tordna lill-Unjoni Ewropea tħallas id-danni lil European Dynamics Luxembourg għat-telf ta’ opportunità li tingħata l-kuntratt qafas, u tibgħat il-kawża lura lill-Qorti Ġenerali;
            
         
               —
            
            
               tikkundanna lir-rikorrenti fl-ewwel istanza għall-ispejjeż kollha tal-proċedura.
            
         
      Aggravji u argumenti prinċipali
   
   
               1.
            
            
               L-appell huwa bbażat fuq erba’ aggravji prinċipali, b’mod partikolari li: 1) il- Qorti Ġenerali wettqet żball ta’ liġi fl-interpretazzjoni u fl-applikazzjoni tal-prinċipji ta’ opportunitajiet ugwali u trasparenza u kisret id-dmir tagħha ta’ motivazzjoni kif stabbilit fl-Artikolu 36 tal-Istatut tal-Qorti tal-Ġustizzja, 2) il-Qorti Ġenerali wettqet żball ta’ liġi fl-interpretazzjoni u fl-applikazzjoni tal-eżami li jirrigwarda żbalji manifesti ta’ evalwazzjoni, 3) il-Qorti Ġenerali wettqet wettqet żball ta’ liġi fl-applikazzjoni tal-Artikolu 100(2) tar-regolament finanzjarju ġenerali (1) moqri flimkien mat-tieni paragrafu tal-Artikolu 296 TFUE, u 4) il-Qorti Ġenerali wettqet żball ta’ liġi bl-għoti tad-danni fuq il-bażi tat-telf ta’ opportunità.
            
         
               2.
            
            
               
                  Fuq l-ewwel aggravju tal-appell, l-appellant jallega li l-Qorti Ġenerali wettqet żball ta’ liġi peress li ma evalwatx u stabbilixxietx jekk l-introduzzjoni ta’ kriterji b’piż għas-subkriterji tal-kriterji tal-ewwel għoti tekniku li ma ġewx ikkomunikati lill-offerenti qabel ma ssottomettew l-offerti tagħhom 1) biddlitx il-kriterji għall-għoti tal-kuntratt kif imniżżel fid-dokumenti tal-kuntratt jew fl-avviż ta’ kuntratt, 2) kellhomx elementi li, kieku kienu magħrufa fil-mument li fihom l-appalti kienu qed jiġu ppreparati, kienu jaffettwaw dik il-preparazzjoni, jew 3) ġewx adottati fuq il-bażi ta’ kwistjonijiet li kienu probabbilment iwasslu għal diskriminazzjoni kontra wieħed mill-offerenti. Fit-tieni parti tal-ewwel aggravju tal-appell, l-appellant ukoll qed juri li l-Qorti Ġenerali kisret id-dmir tagħha ta’ motivazzjoni kif impost mill-Artikolu 36 tal-Istatut tal-Qorti tal-Ġustizzja għaliex ma tagħti l-ebda raġuni għaliex tqis li l-introduzzjoni ta’ fatturi ta’ piż mhux avżati għas-subkriterji użati fl-ewwel kriterji ta’ għoti kellha effett negattiv fuq il-possibbiltà tar-rikorrenti fl-ewwel istanza li jitqiegħdu fl-ewwel jew fit-tieni post tal-klassifika tas-sejħa għal offerti kkontestata.
            
         
               3.
            
            
               
                  Fit-tieni aggravju tal-appell, l-appellant jissottometti li l-Qorti Ġenerali wettqet żball ta’ liġi billi ma eżaminatx jekk l-iżbalji ta’ evalwazzjoni manifesti stabbiliti mwettqa mill-kumitat ta’ evalwazzjoni fl-evalwazzjoni tal-offerta ta’ European Dynamics’ għall-ewwel u t-tieni kriterji ta’ għoti seta’ kellu effett fuq ir-riżultat finali tad-deċiżjoni ta’ għoti kkontestata. L-appellant jindika li l-Qorti Ġenerali għandha teżamina jekk l-iżbalji ta’ evalwazzjoni manifesti stabbiliti jwasslux għal riżultat differenti tal-proċedura ta’ għoti fuq żewġ punti. L-ewwel nett, il-Qorti Ġenerali għandha teżamina jekk, kieku dawk l-iżbalji ma twettqux, l-offerent miċħud ma kienx jikseb punti biżżejjed sabiex jiġi kklassifikat f’pożizzjoni ogħla fil-klassifika. It-tieni net, il-Qorti Ġenerali għandha teżamina jekk l-iżbalji ta’ evalwazzjoni manifesti stabbiliti jaffettwawx ir-riżultat mogħti għal (sub)kriterju partikolari fil-każ fejn hemm diversi raġunijiet oħra (li ma humiex ivvizzjati minn żball ta’ evalwazzjoni manifest) li jsostnu bl-istess mod ir-riżultati mogħtija.
            
         
               4.
            
            
               
                  Fit-tielet aggravju tal-appell, l-appellant jgħid li l-Qorti Ġenerali wettqet żball ta’ liġi billi eżaminat kull kumment magħmul mill-kumitat ta’ evalwazzjoni għalih u mhux fil-kuntest iktar wiesa’, u b’dan il-mod applikat eżami iktar strett fir-rigward tad-dmir ta’ motivazzjoni minn dak li jirriżulta mill-ġurisprudenza stabbilita tal-Qorti tal-Ġustizzja. Barra minn hekk, il-Qorti Ġenerali wettqet żball ta’ liġi billi ma eżaminatx jekk ir-raġunijiet l-oħra (li ma humiex ivvizzjati minn nuqqas ta’ motivazzjoni) imressqa mill-UASI sabiex jiġġustifika r-riżultati mogħtija għall-ewwel kriterju ta’ għoti, segħtux ikunu xorta biżżejjed sabiex jikkonfermaw il-validità tar-riżultat mogħti. Għal din ir-raġuni l-Qorti Ġenerali wettqet żball ta’ liġi billi annullat id-deċiżjoni kontestata minħabba ksur tal-Artikolu 100(2) tar-regolamenti finanzjarji ġenerali moqri flimkien mal-Artikolu 296 TFUE.
            
         
               5.
            
            
               
                  Fir-raba’ aggravju tal-appell, l-appellant jallega li l-Qorti Ġenerali wettqet żball ta’ liġi billi tat id-danni lir-rikorrent fl-ewwel istanza peress li waħda mill-kundizzjonijiet kumulattivi għar-responsabbiltà mhux kuntrattwali tal-istituzzjonijiet tal-UE (i.e. il-preżenza ta’ aġir illegali) ma ġietx ipprovata. Sussidjarjament, l-appellant jissottometti li, anki jekk ir-rikors għal annullament tal-UASI kien jintlaqa’ biss fuq l-ewwel aggravju tal-appell, is-sentenza appellata għandha xorta waħda tiġi annullata sa fejn timponi l-obbligu tal-ħlas tad-danni għaliex f’dan il-każ ir-rabta kawżali bejn l-aġir illegali li baqa’ (żball manifest ta’ evalwazzjoni u nuqqas ta’ motivazzjoni) u d-dannu allegat ma ġiex ipprovat. Ulterjorment sussidjarjament, l-appellant jitlob li s-sentenza għandha tiġi annullata għaliex hemm kontradizzjoni bejn il-kunsiderazzjonijiet tas-sentenza appellata u t-tieni parti tad-dispożittiv tas-sentenza appellata. Iktar sussidjarjament, l-appellant jindika li, f’kull każ, id-dispożittiv tas-sentenza appellata għandu żball materjali għaliex jordna lill-Unjoni Ewropea minflok lill-UASI tikkumpensa lil European Dynamics Luxembourg għat-telf ta’ opportunità.
            
         
      (1)  Regolament (UE, EURATOM) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill Nru 1605/200 (KE, Euratom) Nru 1605/200
   
      ĠU L 298, p. 1